Jy kan stof uitvee met 'n besem by jou agterdeur. Of jy kan dit opskop in die lug in met jou stoffer. Maar dit sal weer terugkom. Pest Control het feitlik alle peste onder beheer, buiten stof.
In die laat sestigerjare het die wêreld 'n stowwerige verrassing gekry. Daar is 'n outjie gebore wat later tot heelwat konflik onder dié wat hom ken, sou lei. Party sou selfs skaam wees om hom te ken. Maar ander, sou hom openlik waardeer het vir sy maskerlose Stof-wees...
Stof se eerste passie is sy medemens. Hy is passievol lief vir sy Skepper en wil deur sy werk, Vader se werk so vêr as wat hy kan, bevorder.
Stof is nie jou gewone bo-dorp moruti nie. Hy lyk ook nie soos die bodorp-moruti nie. Hy pas in waar hy werk en ag dit 'n voorreg om as familie aanvaar te word deur hulle wat deur ander verwerp word.
Stof bring ook gemiddeld drie maal per week Woord by 'n plaaslike gemeente. Hy konsulteer ook daar waar 'n medemens 'n nood of hartseer het wat uitgerafel en genees moet word. Hy bevestig die huwelike van hulle wat nie in die formele kerke en hul dogmatisme tuis voel nie, maar wedergebore mense is wat elders aanbid, waar hul tuisvoel. En soms, as Pa besluit dit is tyd dat 'n medemens bevordering kry na die ewigheid toe, het Stof die voorreg om die laaste groet te spreek, hetsy by aparte seremonie, of 'n sermonie by die graf, of beide.
Stof se ander groot liefde is bediening en konsultasie onder psigiatriese pasiënte. Hy het daarom sy neus bietjie in die boeke gaan druk en 'n paar papiertjies in die veld versamel sodat hy die roeping wat Pa hom gegee het om die psigiatiese pasiënt te bedien en te konsulteer, met 'n ekstra stukkie passie kan doen. Dit is dus met dank dat hy getuig dat daar besondere seën en gevolglik geseënde prognoses by gekonsulteerdes is in hierdie area van sy werk.
Soms neem Stof die griffel op en maak simbooltjies op 'n blanko papier. Ander kere gly sy vingers oor 'n sleutelbord en lê gedagtes vas. Stof is arogant genoeg om dit dan as literere stukke aan ander voor te hou...
Inspirasie vir sy griffelwerke spruit dikwels uit waarnemings sy van hoe sy Skepper die skepping onderhou en seën, tot in die kleinste en mees onverwagte detail. Hierdie werke getuig van Vader se grootheid en liefde vir Sy skepping.
Stof kon in sy skryfwerk nog nooit van tonnelvisie beskuldig word nie, want hy is trots daarop om met van die randeiers in die bedryf geassosieer te word. Hulle wat gewoonlik deur die formele resensente wat aan waarheidsfobie ly, in 'n mindere genre geplaas sou word.
Stof smokkel al lankal met woorde. Danksy drie hoërskoolonderwysers, Susan van Zweel, Ansie Ras en Elsa Ward wat hom in die vroeë tagtigerjare toegerus het om gemaklik met die taal, die verhoog en sy kreatiewe sy om te gaan, het hy as skrywer en kreatiewe siel selfvertroue gekry. Hulle het geglo in wie en wat hy is, en ondanks die feit dat sy werke dikwels buite die leerplan geval het, het hulle hom die nodige leiding gegee wat laterjare baie beteken het in sy loopbaan. Hy kon dus maskerloos eerlik sy denke dokumenteer sonder om hom te laat inperk deur bepaalde vooroordele en dikwels beperkende akademiese skryfnorme, dinge wat die emosie in skryf dikwels probeer dooddruk.
Stof het reeds 'n paar bundels die lig laat sien. Hieronder is meer inligting oor die werke. Van hulle is tans beskikbaar, ander kan weer herdruk word as die aanvraag goed genoeg is en enkeles is D.V. binnekort oppad drukpers toe.
'n Bundel wat deur skets en poësie verskillende lewenssituasies en belewenisse vasvat vir wat dit is. Daar word gepoog om maskerloos sekere vrae te vra. Vrae waarop antwoorde dalk eerder retories moes wees. 'n Getuienisreis deur dale en hoogtes. Hierdie bundel is reeds uit druk.
'n Omnibus van verrykende woordsketse wat in Splinters 1 en Splinters 2 voorkom, asook nuwe sketse wat daarna ontstaan het. Hier word vrae gevra, antwoorde gegee, versugtinge gedeel en hoop geskep. 'n Geredigeerde weergawe van "Swerwersjoernaal" kom ook in hierdie bundel voor.
Psigoët beskryf waarnemings deur woordskets en poësie . Mense, mensreaksies, mensepsiges, selfgemaakte spoke, lewenskwellings en hoop word hier geanaliseer op 'n manier waarop jy jouself in baie stukke sal herken. 'n Siloeët van die psige. Hierdie bundel sal D.V binnekort verskyn.
Ontmaskering was 'n verhoogspel, waarin hy saam met Alecia en Sharolene, albei briljante opkomende verhoogpersoonlikhede, gaan delf het in die maskers wat ons gedwing word om te dra deur 'n samelewing. Die stuk het die gehoor maskerloos agtergelaat...
Carol Olivier is 'n opkomende aktrise en sosiale kommentator. Carol het saam met Stof die stuk Kopsmokkelaars aangebied, waarin weereens met jou kop gesmokkel is. Carol en Stof het egter 'n punt daarvan gemaak dat hulle die regte kop vir die regte gas teruggee, na die uur en 'n half se deeglike gesmokkel...
Stof is geseën met 'n verdere kwalifikasie wat hom magtig om as vakman bepaalde take te kan verrig en bepaalde dokumente te mag uitreik. Hierdie kwalifikasie word gebruik om hulle te dien wat nie andersins vakmantariewe kan bekostig nie. Stof adviseer ook soms 'n medemens oor die elektriese kant van hulle droomhuis se planne.
'n Webwerf hoef nie megagrepe groot te wees om treffend te wees nie. Dit hoef nie allerlei luukse grafika en ander insetsels te bevat om 'n impak te maak nie. 'n Webwerf wat kompak gebou is en geen onnodige kodering of randstandigdhede bevat nie, laai soveel vinniger af na die werfbesoeker se rekenaar en maak dat daar nie kosbare bandwydte verlore gaan nie.
As jy 'n luukse in indrukwekkende webwerf benodig, is Stof die verkeerde keuse. Maar as jy 'n effektiewe en ekonomiese webwerf benodig, kan Stof jou 'n handjie gee.
Wat sy vakmankant betref, beskik hy oor 'n MIE lisensie, en is ook by die Departement van Arbeid geregistreer om swaarstroom werk te mag verrig en toets.